হাসপাতাল সূত্রের খবর, রাজ্যের এই এক নম্বর সরকারি হাসপাতালের ভিভিআইপি ওয়ার্ড নিয়ে যেমন সুনাম আছে, দুর্নামও আছে কিছু। মূল অভিযোগ হল, এখানে সিটি স্ক্যান, এমআরআই-এর ব্যবস্থা নেই, ওষুধ কেনার জায়গা নেই, রোগীর প্রিয়জনদের বসার ভালো জায়গা নেই, হঠাৎ রোগীর অবস্থা খারাপ হলে আইটিইউ, আইসিসিইউতে নিয়ে যেতে অনেকটা সময় লাগে, এমনকী আধুনিক ওটি’রও অভাব রয়েছে ইত্যাদি। ঠেকে শিখে প্রায় সব সমস্যা সমাধানের চেষ্টা করেছে রাজ্য। উডবার্নের ঠিক পিছনে শুধুমাত্র এখানকার রোগীদের জন্যই চালু হবে আধুনিক এমআরআই। তিনতলায় অত্যাধুনিক যন্ত্রপাতি আনা হয়েছে পুরনো দু’টি অপারেশন থিয়েটারে। সেই তলাতেই রোগীদের বসার জন্য নতুন জায়গা তৈরি হয়েছে। রোগীর মেডিক্যাল বোর্ডের বৈঠকের জন্য মিটিং রুমও করা হয়েছে সেখানে। প্রয়োজনে যখন তখন ওষুধের ব্যবস্থা করতে শুধু উডবার্নের জন্য ন্যায্যমূল্যের দোকানের এক কর্মীকে সর্বক্ষণের জন্য রাখা হচ্ছে।